贈張將領十六韻
作者：徐照
朝代：宋

paragraphs: 一載鄞江上，波平塵不飛。
屢成橫槊句，密運若神機。
弓影盈秋月，劍光摇夕暉。
起身黄石地，成夢黑山薇。
府帥曾前席，君王擬解衣。
蓴鱸休在念，草木亦知威。
骨相封侯貴，家鄉衣錦歸。
柳高戎壁峻，花近宅堂煇。
二妓吟霜竹，千金買寶鞿。
好文佳士致，起舞麗人圍。
庭果丹顋潤，官醪蠟脚肥。
胡琴音屈律，香篆氣紛霏。
輔漢終成績，逢劉亦有依。
兒男當富貴，得意似君稀。